CELEX: 32016L2037
Language: et
Date: 2016-11-21 00:00:00
Title: Komisjoni direktiiv (EL) 2016/2037, 21. november 2016, millega muudetakse nõukogu direktiivi 75/324/EMÜ seoses aerosoolimahutites lubatava maksimaalse rõhuga ning selle märgistamisnõuete kohandamiseks Euroopa Parlamendi ja nõukogu määrusega (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (EMPs kohaldatav tekst )

22.11.2016   
            
            
               ET
            
            
               Euroopa Liidu Teataja
            
            
               L 314/11
            
         KOMISJONI DIREKTIIV (EL) 2016/2037,
   21. november 2016,
   millega muudetakse nõukogu direktiivi 75/324/EMÜ seoses aerosoolimahutites lubatava maksimaalse rõhuga ning selle märgistamisnõuete kohandamiseks Euroopa Parlamendi ja nõukogu määrusega (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. mai 1975. aasta direktiivi 75/324/EMÜ aerosoole käsitlevate liikmesriikide õigusaktide ühtlustamise kohta, (1) eriti selle artiklit 5,
   ning arvestades järgmist:
   
               (1)
            
            
               Direktiivis 75/324/EMÜ on sätestatud aerosoolimahutite turule laskmise eeskirjad. Sellega ühtlustatakse direktiivi kohaldamisalasse kuuluvaid ja kõnealuse direktiivi kohaselt turule lastavaid aerosoolimahuteid käsitlevad ohutusnõuded, sealhulgas nõuded, mis käsitlevad aerosoolimahutite nominaalmahtu, täitmist ja muid survega seotud ohte ja märgistusnõudeid.
            
         
               (2)
            
            
               Tehnika areng ja innovatsioon toonud viimastel aastatel kaasa selliste aerosoolimahutite väljatöötamise, milles on uuenduslikud mittesüttivad propellendid, milleks on peamiselt kokkusurutud gaasid, nagu lämmastik, suruõhk või süsihappegaas. Ent aerosoolimahutite puhul praegu lubatav direktiivis 75/324/EMÜ sätestatud maksimaalne rõhk piirab mittesüttivaid propellente sisaldavate aerosoolimahutite väljatöötamist, sest see mõjutab negatiivselt pihustustõhusust kogu selle kasutuskestuse vältel. Eelkõige põhjustab selliste aerosoolimahutite rõhukadu nende kasutusaja jooksul mahuti sisu kasutustõhususe vähenemist ja mahutite toimimise märgatavat halvenemist.
            
         
               (3)
            
            
               Komisjoni direktiiviga 2008/47/EÜ (2) suurendati mittesüttivaid propellente sisaldavate aerosoolimahutite suurimat lubatavat rõhku 12 baarilt 13,2 baarile, mis oli sel ajal rõhu maksimaalne ohutust tagav piir. Tehnika edasiarenemine ja innovatsioon teevad aga võimalikuks selle piiri uue kohandamise, ilma et see mõjutaks kõnealuste aerosoolimahutite ohutust. Seepärast on võimalik lubada piirmäära uuesti suurendada, et parandada selliste turule lastud aerosoolimahutite aerosoolietteannet ja pihustuskvaliteeti, võimaldades seega tarbijaile laiemat ja paremat valikut.
            
         
               (4)
            
            
               Mittesüttivate propellentidega aerosoolimahutites lubatava rõhu suurendamine annab tootjatele suurema valikuvõimaluse ja seega võimaluse kasutada selliseid aerosoolimahuteid rohkemateks otstarveteks. See võimaldab minna süttivate propellentide kasutamiselt mittesüttivate propellentide kasutamisele, parandades seega aerosoolimahutite tõhusust ja keskkonnatoimet ning tagades samal ajal praegused direktiivis 75/324/EMÜ sätestatud ohutustasemed.
            
         
               (5)
            
            
               Euroopa Parlamendi ja nõukogu määruses (EÜ) nr 1272/2008 (3) on sätestatud ainete ja segude klassifitseerimise ja märgistamise ühtlustamine liidus. Kuigi direktiivi 75/324/EMÜ märgistamisnõudeid on juba komisjoni direktiivi 2013/10/EL (4) abil kõnealuse määrusega ühtlustatud, on siiski vaja täiendavat kohandamist, et võtta arvesse sellele järgnevalt komisjoni määruses (EL) nr 487/2013 (5) sätestatud muudatusi. Seepärast on asjakohane suurendada õigusselgust ja kooskõla määruse (EÜ) nr 1272/2008 märgistusnõuetega, kehtestamata seejuures uusi kohustusi.
            
         
               (6)
            
            
               Seega tuleks direktiivi 75/324/EMÜ vastavalt muuta.
            
         
               (7)
            
            
               Kuna mittesüttivate propellentidega aerosoolimahutite maksimaalse lubatud rõhu suurendamine ei too tootjatele kaasa uusi kohustusi ning see annab vaid lisavõimaluse mittesüttivate propellentide kasutamisel, ei ole vaja sätestada üleminekuperioodi.
            
         
               (8)
            
            
               On vaja tagada, et uut õigusakti kohaldatakse kõikides liikmesriikides alates samast kuupäevast, olenemata direktiivi ülevõtmise kuupäevast.
            
         
               (9)
            
            
               Käesolevas direktiivis ettenähtud meetmed on kooskõlas aerosoolidirektiivi tehnika arenguga kohandamise komitee arvamusega,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 75/324/EMÜ muutmine
   Direktiivi 75/324/EMÜ lisa muudetakse järgmiselt.
   
               a)
            
            
               Punkt 2.2 asendatakse järgmisega:
               „2.2.   Märgistamine
               
               Ilma et see piiraks määruse (EÜ) nr 1272/2008 kohaldamist, peab igal aerosoolimahutil olema järgmine kergesti loetav ja kustutamatu märgistus:
               
                           a)
                        
                        
                           kui aerosool on punkti 1.9 kriteeriumide kohaselt klassifitseeritud „mittepõlevaks“, tuleb sellele märkida tunnussõna „Hoiatus“ ja muud määruse (EÜ) nr 1272/2008 I lisa tabelis 2.3.1 sätestatud märgistuselemendid 3. kategooria aerosoolide jaoks;
                        
                     
                           b)
                        
                        
                           kui aerosool on punkti 1.9 kriteeriumide kohaselt klassifitseeritud „tuleohtlikuks“, tuleb sellele märkida tunnussõna „Hoiatus“ ja muud määruse (EÜ) nr 1272/2008 I lisa tabelis 2.3.1 sätestatud märgistuselemendid 2. kategooria tuleohtlike aerosoolide jaoks;
                        
                     
                           c)
                        
                        
                           kui aerosool on punkti 1.9 kriteeriumide kohaselt klassifitseeritud „eriti tuleohtlikuks“, tuleb sellele märkida tunnussõna „Ettevaatust“ ja muud määruse (EÜ) nr 1272/2008 I lisa tabelis 2.3.1 sätestatud märgistuselemendid 1. kategooria tuleohtlike aerosoolide jaoks;
                        
                     
                           d)
                        
                        
                           kui aerosoolimahuti on tarbijale ettenähtud toode, hoiatuslause P102, mis on sätestatud määruse (EÜ) nr 1272/2008 IV lisa 1. osa tabelis 6.1;
                        
                     
                           e)
                        
                        
                           kõik täiendavad ettevaatusabinõud, mis hoiatavad tarbijat toote konkreetsete ohtude eest; kui aerosoolimahutile on eraldi lisatud kasutusjuhised, peavad ka need sisaldama kõnealuseid ettevaatusabinõusid.“
                        
                     
         
               b)
            
            
               Punkt 3.1.2 asendatakse järgmisega:
               
                           „3.1.2.
                        
                        
                           Temperatuuril 50 °C ei tohi aerosoolimahutis olev rõhk ületada järgmises tabelis sätestatud väärtusi, sõltuvalt mahutis olevatest gaasidest:
                           
                                       Sisalduvad gaasid
                                    
                                    
                                       Rõhk temperatuuril 50 °C
                                    
                                 
                                       Veeldatud gaas või gaaside segu, millel on süttimispiirkond õhuga kokkupuutel temperatuuril 20 °C ja normaalrõhul 1,013 baari
                                    
                                    
                                       12 baari
                                    
                                 
                                       Veeldatud gaas või gaaside segu, millel puudub süttimispiirkond õhuga kokkupuutel temperatuuril 20 °C ja normaalrõhul 1,013 baari
                                    
                                    
                                       13,2 baari
                                    
                                 
                                       Kokkusurutud gaasid või surve all lahustatud gaasid, millel puudub süttimispiirkond õhuga kokkupuutel temperatuuril 20 °C ja normaalrõhul 1,013 baari
                                    
                                    
                                       15 baari“
                                    
                                 
                     
         Artikkel 2
   Ülevõtmine
   1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 12. detsembriks 2017. Liikmesriigid edastavad kõnealuste normide teksti viivitamata komisjonile.
   Nad kohaldavad neid norme alates 12. veebruarist 2018.
   Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
   2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetavate põhiliste siseriiklike õigusnormide teksti.
   Artikkel 3
   Jõustumine
   Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
   Käesolev direktiiv on adresseeritud liikmesriikidele.
   
      Brüssel, 21. november 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 147, 9.6.1975, lk 40.
   
      (2)  Komisjoni 8. aprilli 2008. aasta direktiiv 2008/47/EÜ, millega muudetakse tehnika arenguga kohandamise eesmärgil nõukogu direktiivi 75/324/EMÜ aerosoole käsitlevate liikmesriikide õigusaktide ühtlustamise kohta (ELT L 96, 9.4.2008, lk 15).
   
      (3)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (ELT L 353, 31.12.2008, lk 1).
   
      (4)  Komisjoni 19. märtsi 2013. aasta direktiiv 2013/10/EL, millega muudetakse nõukogu direktiivi 75/324/EMÜ aerosoole käsitlevate liikmesriikide õigusaktide ühtlustamise kohta, et kohandada selle direktiivi märgistamisalaseid sätteid Euroopa Parlamendi ja nõukogu määrusega (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (ELT L 77, 20.3.2013, lk 20).
   
      (5)  Komisjoni 8. mai 2013. aasta määrus (EL) nr 487/2013, millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (ELT L 149, 1.6.2013, lk 1).